Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 2 Pv 460/08/4404	Nové Zámky, 15.11.2013
EEČ : 2-33-162-2013

U Z N E S E N I E

Trestná vec:	obvinený XXXXX  
Prečin:	Marenie výkonu úradného rozhodnutia podľa § 348 odsek 1 písmeno d Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Nové Zámky
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
sa v skúšobnej dobe, určenej uznesením prokurátora Okresnej prokuratúry Nové Zámky zo dňa 14.7.2008, spisová značka 2 Pv 460/08/4404, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
napriek tomu, že právoplatným rozhodnutím Okresného dopravného inšpektorátu OR PZ v Nových Zámkoch č. p. ORP-P-1115/DI-B-2007 zo dňa 05.09.2005 mu bol podľa § 22 odsek 2 zákona SNR č. 372/1990 Zb. z 28.08.1990 o priestupkoch v znení neskoršie vydaných všeobecne záväzných právnych predpisov uložený zákaz činnosti riadiť motorové vozidlá na dobu 20 mesiacov, dňa 05.06.2008 o 14.15 h riadil osobné motorové vozidlo zn. Škoda 100 EČ NZ - 519 CP po miestnej komunikácii v obci Jasová, kde bol zastavený a kontrolovaný hliadkou Obvodného oddelenia Policajného zboru Dvory nad Žitavou.

Uznesením prokurátora Okresnej prokuratúry Nové Zámky zo dňa 14.7.2008, spisová značka 2 Pv 460/08/4404, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
60 mesiacov
Odôvodnenie:
	Okresný prokurátor v Nových Zámkoch svojím uznesením sp. zn. 2 Pv 460/08 z 14.07.2008 podľa § 216 odsek 1 Trestného poriadku podmienečne zastavil trestné stíhanie proti obvinenému XXXXX pre prečin marenia výkonu úradného rozhodnutia podľa § 348 odsek 1 písmeno d) Trestného zákona, ktorého sa dopustil tak, že napriek tomu, že právoplatným rozhodnutím Okresného dopravného inšpektorátu OR PZ v Nových Zámkoch č. p. ORP-P-1115/DI-B-2007 zo dňa 05.09.2005 mu bol podľa § 22 odsek 2 zákona SNR č. 372/1990 Zb. z 28.08.1990 o priestupkoch v znení neskoršie vydaných všeobecne záväzných právnych predpisov uložený zákaz činnosti riadiť motorové vozidlá na dobu 20 mesiacov, dňa 05.06.2008 o 14.15 h riadil osobné motorové vozidlo zn. Škoda 100 EČ NZ - 519 CP po miestnej komunikácii v obci Jasová, kde bol zastavený a kontrolovaný hliadkou Obvodného oddelenia Policajného zboru Dvory nad Žitavou.
	Týmto svojím uznesením okresný prokurátor v Nových Zámkoch súčasne podľa § 216 odsek 2 Trestného poriadku určil obvinenému XXXXX skúšobnú dobu na 5 rokov.
	Tak v priebehu uvedenej skúšobnej doby, ako aj tesne po jej skončení, som skúmal, či obvinený XXXXX vedie riadny život, resp. či sa nedopúšťa ďalšej trestnej činnosti alebo hoci aj priestupkov. V rámci toho som z GP SR vyžiadal odpisy registra trestov, z Obvodného úradu Zvolen, Odboru všeobecnej vnútornej správy Zvolen výpisy z evidencie priestupkov a z Okresného riaditeľstva Policajného zboru, Odboru poriadkovej polície, Oddelenia dokladov Zvolen výpisy z karty vodiča.
	Podľa odpisu z registra trestov GP SR z 26.08.2013 obvinený XXXXX má v tomto registri 5 záznamov, naposledy práve v súvislosti s uvedeným podmienečným zastavením trestného stíhania. Za obdobie od vydania uvedeného uznesenia okresného prokurátora v Nových Zámkoch z 14.07.2008 o podmienečnom zastavení trestného stíhania v tomto registri nie je uvedený ďalší nový záznam.
	Podľa písomného oznámenia z Obvodného úradu Zvolen, Odboru všeobecnej vnútornej správy Zvolen z 16.08.2013 obvinený XXXXX za obdobie od r. 2007 v evidencii priestupkov záznam nemá. Podľa výpisu z karty vodiča z Okresného riaditeľstva Policajného zboru, Odboru poriadkovej polície, Oddelenia dokladov Zvolen z 20.08.2013 obvinený XXXXX v karte vodiča má 2 záznamy v súvislosti s uložením blokových pokút, naposledy z 15.03.2013 pre porušenie ustanovenia § 32 odsek 1 zákona NR SR č. 8/2009 Z. z. z 03.12.2008 o cestnej premávke a o zmene a doplnení niektorých zákonov, za čo mu bola uložená pokuta vo výške 20,- €.
	Horeuvedené skutočnosti nasvedčujú tomu, že obvinený XXXXX v skúšobnej dobe podmienečného zastavenia trestného stíhania sa nedopustil žiadneho trestného činu a ani tak závažného priestupku, ktorý by odôvodnil konštatovať, že sa v tejto skúšobnej dobe neosvedčil. Preto konštatujem, že obvinený XXXXX sa v tejto skúšobnej dobe v podstate osvedčil.
	Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	Podľa § 217 odsek 4 Trestného poriadku právoplatnosťou uznesenia o tom, že sa obvinený osvedčil, nastávajú účinky zastavenia trestného stíhania podľa § 9 odsek 1 písmeno e) Trestného poriadku, podľa ktorého trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.
	Vzhľadom na horeuvedené skutočnosti je potrebné rozhodnúť tak, že obvinený XXXXX sa v skúšobnej dobe podmienečného zastavenia trestného stíhania, určenej v uznesení okresného prokurátora v Nových Zámkoch sp. zn. 2 Pv 460/08 z 14.07.2008, ktorým tento podľa § 216 odsek 1 Trestného poriadku podmienečne zastavil trestné stíhanie a súčasne podľa § 216 odsek 2 Trestného poriadku určil skúšobnú dobu na 5 rokov, osvedčil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Vízi
prokurátor